《与林九龙门夜宿迟明赠别兼寄周一玄》
明代·高柄

江郭梅已白，飞霜肃严冬。故人惜短景，握手龙门东。

群壑倏暝色，虚亭寒夜空。明灯照孤月，相对情未终。

明发忽惆怅，拂衣如飘风。长天西北倾，三山落云中。

中有淡荡人，孤高含清真。三年阔风采，百里悲胡秦。

前日游远方，登堂别严亲。出门向西笑，逸气凌秋旻。

雪度日边棹，风吟江上蘋。清诗落吴楚，此地生阳春。

郢曲和者稀，剑歌不复陈。归来使酒气，酒酣气益振。

青楼唤歌舞，日见罗衣新。却笑相如宅，凄凉四壁尘。

交欢徒结面，肝胆向谁陈。因子写远意，风期越江滨。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。